钦定古今图书集成/方舆汇编/职方典/第1321卷 > 《府志未载山川 通志县志》附
## 钦定古今图书集成/方舆汇编/职方典/第1321卷 > 《府志未载山川 通志县志》附

始兴县

天马山　：在城西十里许。巍然屹立，形似天马。俗呼为“马头栋。”

小武当山　在城东七十里跃溪都。其山巍然峭壁，高数十仞，上至半岭有岩洞，广可二亩，内有北帝铜像，极称灵验。登陟者皆攀援石壁，牵纽而上，俯视巉岩，畏不敢下。当年北帝宝像重数百觔，数人捧赍而上，不俟牵纽，亦见神灵之异。今俗名为“小武当山。”

五魁山　：在城南三十里。学宫对峙，五峰耸秀。笔架山　与五魁山相连，三峰奇丽高矗，中峰尖耸，俨然笔架。

珠龙岩　在县东十五里，地名“旱溪” ，水高约二十丈，广计亩馀，春夏瀑布如滴珠垂玉。尤可异者，岩前沙石飏下，即主雨兆，决不爽也。岩前地方宽敞，桂松丛集，幽雅堪娱。

官石岩　在县西五十里。岩尽高大，内有宋敕封石上飞云“三品将军墓。” 岁时亢旱，各乡人于此祈祷，名曰“扫岩” ，而雨辄至，其灵异常如此。饭箩石　在县南五十里平原中特起石峰，方广一亩，高三丈。周围方平，形如印橐，与玲珑对峙。世传仙人所遗饭囊，故名之。

画眉石　，出墨江，一名“墨石” ，黑如墨，可以画眉。“头巾石　” 在清化石，距县七十里，形如头巾。故凡新任司官至，先从间道而入，于上任后致祭而后过之。

鱼王石　在县东五十里。由都安水逆流至山口鲥鱼坑，内有一石，每春鲥鱼拱集，有“相朝之像焉。”

辛井　在乌石，距县十五里。其味辛，饮之力同于姜。

石泉　处处皆有，惟县东五里官路旁石穴寸许，有泉涓涓流出，清洁甘温，异于他处，可掬饮数十人，虽历三冬，盈盈不竭。《医方》谓：“此水重于他处，食之令人肥健，体润不老，与乳同功。” 试之果然。